<classify> WAFANYABIASHARA na wawekezaji wa Mkoa wa Ruvuma wamesema utitiri wa kodi, kukatika umeme Mara kwa Mara ni kero kubwa inayowagarimu katika uzalishaji. Malalamiko yao wameyatoa katika mkutano unaowahusisha wawekezaji, wafanyabiashara na jopo la mawaziri saba wakiongozwa na Waziri wa Nchi Ofisi ya waziri Mkuu Uwekezaji,Angellah Kairuki uliofanyika Wilayani Songea. Lengo la mkutano huo lilikuwa ni kusikiliza kero na changamoto zao na kuzitatua, ambapo wameeleza namna ambavyo umeme unasumbua hali inayochangia uzalishaji kuzorota na kuiomba serikali kushughulikia tatizo hilo ili waweze kujikwamua kiuchumi.Baadhi yao wamelalamikia tatizo la wingi wa tozo zinazotozwa na halmashauri na serikali kuu na kuiomba serikali kuangalia namna ya kurekebisha tatizo hilo kwani lengo siyo kukwepa kulipa kodi bali ziwe zinalingana na bishara wanazofanya.Akijibu baadhi ya kero hizo kwa kushuirikiana na mawaziri Angellah Kairuki alizitaka Mamlaka zote za Serikali za Mitaa nchini kusimamia kikamilifu utekelezaji wa maamuzi ya Serikali kwa kuhakikisha kodi, tozo na ada zilizofutwa na Serikali haziendelei kutozwa kwenye maeneo yao. Kwa namna yoyote, tusiwe kikwazo bali tuwezeshe sekta binafsi izidi kustawi na hivyo kuchangia kikamilifu katika uchumi wa taifa kwa kulipa kodi, kutoa ajira, kuzalisha bidhaa na kutoa huduma kwa wananchi alisema Waziri Kairuki Alisema Serikali ya awamu ya tano inayoongozwa na rais John Pombe Joseph Magufuli inasisitiza ulipaji wa kodi na tozo mbali mbali kwa ajili ya maendeleo ya watanzania na taifa kwa ujumla. Nasisitiza kuwa kila mfanyabiashara na Mwekezaji ana wajibu wa kulipa kodi na tozo stahiki kwa Serikali kwa kufanya hivyo, Serikali itakuwa na uwezo mkubwa wa kuboresha mazingira ya biashara na uwekezajialisema waziri Kairuki Alisema viongozi na watendaji kuanzia ngazi ya halmashauri na Mkoa wanapaswa kuhamasisha uwekezaji katika mikoa yao na kutafuta ufumbuzi wa changamoto zinazowakabili ili kuimarisha ustawi wa jamii na Taifa kwa ujumla. Napenda kuwahakikishia kuwa, changamoto ambazo zimejadiliwa katika kongamano hili tutazitafutia ufumbuzi wa haraka ili kuweza kuboresha mazingira ya kufanyia shughuli zenu kwa manufaa ya nchi nzima Waziri Kairuki alisema wamepata mengi kuliko walivyotarajia hivyo amewaomba wawekezaji hao na wafanyabiashara wazingatie mwelekeo wa Serikali ya awamu ya tano ili kwa pamoja waweze kujenga uchumi wenye manufaa kwa watu wote. Kwa mara nyingine tena, niwahimize wananchi kwa ujumla kuwa jinsi uchumi wetu unavyokua fursa pia za uwekezaji unaongezeka, ukuaji wa uchumi unaongeza uwezo na ukubwa wa mahitajialieleza Aidha amewataka wawekezaji ambao wameshaingia kwenye uwekezaji na biashara wasichoke kutafuta fursa katika sekta mpya zinazoletwa na maendeleo ya kiuchumi na mabadiliko ya teknolojia.  <topic>: kitaifa 